
Nafarroako Parlamentuko Parlamentu-talde Popularrari atxikitako Eloy Villanueva Cruz jaunak idatziz erantzuteko galdera egin du entitate publikoetako izaera pertsonaleko fitxategiei buruz (PES-184). Hauxe erantzun dio Lehendakaritza, Justizia eta Barneko kontseilariak:

1. Datu pertsonalen babesaren arloko arau indardunek autonomia erkidegoei eginkizun batzuk esleitzen dizkiete, autonomia erkidegoek berek edo horien lurraldeetako toki administrazioek sortzen edo kudeatzen dituzten datu-fitxategien kudeaketari dagokionez. Nafarroako Gobernuak inoiz ez dio uko egin eginkizun horietan aritzeari hala behar balitz.

2. Ez dago Nafarroako Gobernuaren ebazpenik datuak babesteko Nafarroako agentziarik ez sortzea erabakitzen duenik.

3. Datuak Babesteari buruzko abenduaren 13ko 15/1999 Lege Organikoaren 37. artikuluak dio Datuak Babesteko Espainiako Agentziari dagokiola datuen babesari buruzko legeria betetzen dela jagotea eta legeria horren aplikazioa kontrolatzea; halaber, izaera pertsonaleko datuen fitxategiak egon badaudela iragartzen dela jagotea, eta horretarako aldian-aldian argitaratzea halako fitxategien zerrenda; orobat, zehatzeko ahalmena egikaritzea.

Nafarroako Gobernuak gaur egun ez du datuak babesteko foru organo bat sortzeko aukerarik aurreikusten, baina beti izanen du aukera bere jarduketak Datuak Babesteko Espainiako Agentziarekin koordinatzeko bi erakundeen intereseko gai orotan.

